Kokoomuksen Opiskelijaliitto Tuhatkunta vaatii julkisen liikenteen monopolin purkamista.

Uusien toimijoiden tulo markkinoille on kokoomusopiskelijoiden mukaan näyttänyt, että joukkoliikenteen kehittäminen luo näkyviä säästöjä kuluttajille.

Kokoomusopiskelijat sanoo kannattavansa joukkoliikenteeseen liittyvän raskaan sääntelyn purkamista.

Nykymallissa viranomaiset myöntävät linja-autoyhtiöille reittiliikennelupia tiukoin ehdoin, mikä on keskittänyt kaukoliikennöinnin muutamalle isolle yhtiölle. Junaliikenteen puolella tilanne on kokoomusopiskelijoiden mukaan vieläkin vinoutuneempi, kun valtio on taannut VR:lle kaukoliikenteen monopolin ainakin vuoteen 2024 asti.

Kokoomusopiskelijoiden mukaan monopolit mahdollistavat kannattamattomien reittien subventoimisen suosittujen reittien lipputuloilla. Tämä tekee joukkoliikenteestä vähemmän houkuttelevaa myös vilkkaasti liikennöidyillä reiteillä, joilla joukkoliikenne olisi kaikkein luontevin liikkumismuoto.

– Onnibusin kaltaisten uusien bussiyhtiöiden tuleminen markkinoille on osoittanut, että markkinaehtoisuus voi tehdä joukkoliikenteestä aidosti houkuttelevaa. Joukkoliikenne on kannattavaa, kun liikennöijät saavat bussinsa täyteen ja matkustajat lippunsa edullisesti, toteaa Tuhatkunnan liittohallituksen jäsen Jaakko Moisio tiedotteessa.

Jyväskylän kaupunkiliikenteen kilpailutus on kokoomusopiskelijoiden mielestä hyvä osoitus siitä, että uudet toimijat mullistavat julkista liikennettä ja kyseenalaistavat vanhoja toimintatapoja.

Kokoomusopiskelijat vetoaa liikenneministeri Merja Kyllöseen (vas.), jotta tämä ryhtyy toimiin julkisen liikenteen houkuttelevuuden parantamiseksi.

Kokoomusopiskelijat toivovat, että valtion ja 22 kaupungin yhtenäinen julkisen liikenteen lippu- ja maksujärjestelmä on vain pelkkää esimakua tulevasta. Yhteinen matkakortti antaa edellytykset luoda aiempaa edullisempi ja yhtenäisempi julkisen liikenteen verkosto.

– Onko siinä mitään järkeä, että VR häviää hintakilpailussa lentoyhtiö Norwegianille tai henkilöautolle? Monopolin ylläpitämisen maksaa lopulta kalliisti kuluttaja, halusi sitä tai ei, sanoo Tuhatkunnan puheenjohtaja Akseli Hakala.